  Майя Бывальцева Куартолэзе Ижкарысь нылпи садъёсын выль дышетскон арлы группаосты кылдытон кутскоз. Таяз арын соослэн лыдзы миым сярысь 35-лы тросгес луоз, огъя лыдзы – 360-лэсь ятыр. Со сярысь Удмуртилэн шоркарезлэн пресс-службаез ивортэ. 1-7 аресъем пиналъёс понна нылпи садъёсын 360-лэсь трос группаос кылдытэмын луозы. 2-3 аресъем пиналъёслы группаослэн лыдзы йылэтэмын луоз. Ватсаса интыос Баранов нимо урамын усьтӥськоно выль нылпи садлы луыса кылдозы. Выль дышетскон ар кутсконозь 3 аресозь вань нылпиослы школалэсь азьвыл дышетонъя ужъюртъёсын интыос сётэмын луозы Ижкар администрацилэн пресс-службаезИжкарысь Дышетонъя управлениын тодэ вайыто, 30-тӥ оштолэзёзь анай-атайёс азьвыл сётэм куриськонъёссэс эскерыны но кулэлык вань ке, нылпилэсь арлыдэ лыдэ басьтыса воштонъёс пыртыны кулэ. Выльдонъёсты Управлениын (М. Горький нимо урам, 62) яке карысь ёросъёсын Ресурсной центрысь ӧнерчиос дорын пыртыны луэ, соос интыяськемын: Индустри ёрос – Дзержинский нимо урам, 5 (Индустри ёрос администрацилэн юртэз); Ленин ёрос – Азин нимо урам, 146 (Лунин ёрос администрацилэн юртэз); Октябрь ёрос – Школьной урам, 13; Первомай ёрос – Орджоникидзе нимо урам, 20; Устинов ёрос – Труд урам, 90. Нылпи садэ ыстон басьтэм анай-атайёсын нылпи садъёслэн кивалтӥсьёссы 5-тӥ инвожоозь герӟаськозы. Пиналъёсты кутон гужем толэзьёсы ортчоз. Ижкарысь школалэсь азьвыл дышетонъя ужъюртъёсы интыосты люкылон «Электронный детский сад» сӧзнэтэн радъяське. Черод Кун но муниципал юрттӥськетъёсъя улосвыл порталын кылдытӥське. Анай-атайёс черодэ нылпизы вордӥськем но со сярысь ужкагаз басьтэмзы бере ик султыны быгато. Нылпи садъёсын интыосты нырысь ик федерал катрадлыкен юнматэм льгоникъёслы сёто, собере – электрон черодъя.  Тодэ вайытом, 2019-тӥ арын толшоре Ижкарын куинь нылпи садъёс усьтӥськизы. Выль дышетскон арлы улосвыллэн шоркараз 50 процентсэ школаосты но 30 процентсэ нылпи садъёсты тупатъялозы. Тегъёс: Дышетон Ижкар нылпиос Удмуртия нылписад  